
[bookmark: _Toc256000001]EUROOPA PARLAMENDI RESOLUTSIOONI ETTEPANEK
ELi välistegevuse kujundamise kohta tehisintellektist tingitud inimõigustega seotud probleemide lahendamiseks

(2026/2005(INI))
Euroopa Parlament,
–	võttes arvesse Euroopa Liidu põhiõiguste hartat,
–	võttes arvesse Euroopa inimõiguste ja põhivabaduste kaitse konventsiooni,
–	võttes arvesse Euroopa Liidu lepingu artikleid 2, 3, 8, 21, 23 ja 36,
–	võttes arvesse Euroopa Liidu toimimise lepingu artikleid 17 ja 207,
–	võttes arvesse ELi inimõiguste ja demokraatia tegevuskava 2020–2027, mille nõukogu võttis vastu 17. novembril 2020, ja selle vahekokkuvõtet, mis võeti vastu 9. juunil 2023,
–	võttes arvesse ELi inimõigustealaseid suuniseid,
–	võttes arvesse Euroopa Parlamendi ja nõukogu 13. juuni 2024. aasta määrust (EL) 2024/1689, millega nähakse ette tehisintellekti käsitlevad ühtlustatud õigusnormid ning muudetakse määruseid (EÜ) nr 300/2008, (EL) nr 167/2013, (EL) nr 168/2013, (EL) 2018/858, (EL) 2018/1139 ja (EL) 2019/2144 ning direktiive 2014/90/EL, (EL) 2016/797 ja (EL) 2020/1828 (tehisintellekti käsitlev määrus)[footnoteRef:2]1, [2: 1  ELT L, 2024/1689, 12.7.2024, ELI: http://data.europa.eu/eli/reg/2024/1689/oj.] 

–	võttes arvesse 23. jaanuari 2023. aasta Euroopa deklaratsiooni digiõiguste ja -põhimõtete kohta digikümnendiks[footnoteRef:3]2, [3: 2  ELT C 23, 23.1.2023, lk 1.] 

–	võttes arvesse Euroopa Liidu rahvusvahelist digistrateegiat (JOIN(2025)0140),
–	võttes arvesse Euroopa Nõukogu tehisintellekti ning inimõiguste, demokraatia ja õigusriigi raamkonventsiooni,
–	võttes arvesse inimõiguste ülddeklaratsiooni ja ÜRO muid asjakohaseid inimõigustealaseid lepinguid ja dokumente,
–	võttes arvesse 16. detsembri 1966. aasta kodaniku- ja poliitiliste õiguste rahvusvahelist pakti ning 16. detsembri 1966. aasta majanduslike, sotsiaalsete ja kultuuriliste õiguste rahvusvahelist pakti,
–	võttes arvesse ÜRO 18. detsembri 1979. aasta konventsiooni naiste diskrimineerimise kõigi vormide likvideerimise kohta,
–	võttes arvesse ÜRO 12. detsembri 2006. aasta puuetega inimeste õiguste konventsiooni ja selle fakultatiivprotokolli, mis võeti vastu 13. detsembril 2006,
–	võttes arvesse ÜRO Peaassamblee poolt 13. septembril 2007 vastu võetud põlisrahvaste õiguste deklaratsiooni,
–	võttes arvesse ÜRO 25. novembri 1981. aasta deklaratsiooni igasuguse usul ja veendumustel põhineva sallimatuse ja diskrimineerimise kaotamise kohta,
–	võttes arvesse ÜRO 18. detsembri 1992. aasta rahvus- või etnilistesse, usu- ja keelevähemustesse kuuluvate isikute õiguste deklaratsiooni,
–	võttes arvesse ÜRO 20. novembri 1989. aasta lapse õiguste konventsiooni ja selle kolme fakultatiivprotokolli,
–	võttes arvesse ÜRO üleilmset kokkulepet,
–	võttes arvesse tulevikupakti ja üleilmset digikokkulepet, mis võeti vastu 2024. aasta septembris toimunud tulevikuteemalisel tippkohtumisel,
–	võttes arvesse ÜRO Peaassamblee 1. aprilli 2024. aasta resolutsiooni 78/265 „Seizing the opportunities of safe, secure and trustworthy artificial intelligence systems for sustainable development“ (Ohutute, turvaliste ja usaldusväärsete tehisintellektisüsteemide võimaluste kasutamine kestlikuks arenguks),
–	võttes arvesse ÜRO Peaassamblee 26. augusti 2025. aasta resolutsiooni 79/325 „Terms of reference and modalities for the establishment and functioning of the Independent International Scientific Panel on Artificial Intelligence and the Global Dialogue on Artificial Intelligence Governance“ (Tingimused ja kord sõltumatu rahvusvahelise tehisintellekti teaduskomisjoni loomiseks ja toimimiseks ning tehisintellekti juhtimist käsitlev ülemaailmne dialoog),
–	võttes arvesse 23. novembril 2021 vastu võetud UNESCO soovitust tehisintellekti eetika kohta,
–	võttes arvesse tehisintellekti käsitleva ÜRO kõrgetasemelise nõuandeorgani 2024. aasta septembri lõpparuannet „Governing AI for Humanity“ (Tehisintellekti juhtimine inimkonna heaks),
–	võttes arvesse Majandusliku Koostöö ja Arengu Organisatsiooni nõukogu 22. mai 2019. aasta soovitust tehisintellekti kohta,
–	võttes arvesse Hiroshima protsessi rahvusvahelisi juhtpõhimõtteid organisatsioonidele, kes arendavad täiustatud tehisintellektisüsteeme, ja Hiroshima protsessi rahvusvahelist tegevusjuhendit organisatsioonidele, kes arendavad täiustatud tehisintellektisüsteeme, ning G7 juhtide 17. juuni 2025. aasta avaldust tehisintellekti abil heaolu saavutamise kohta,
–	võttes arvesse G20 tehisintellekti põhimõtteid ja suuniseid,
–	võttes arvesse 1.–2. novembril 2023 toimunud tehisintellekti turvalisuse valdkonna tippkohtumisel osalenud riikide vastu võetud Bletchley deklaratsiooni,
–	võttes arvesse tehisintellekti alase ülemaailmse partnerluse tippkohtumisel 4. detsembril 2024 vastu võetud ministrite deklaratsiooni,
–	võttes arvesse kodukorra artiklit 55,
–	võttes arvesse väliskomisjoni raportit (A10-0000/2026),
A.	arvestades, et tehisintellekt on ülemaailmne nähtus, mis võetakse ühiskondades kiiresti tarvitusele; arvestades, et see pakub enneolematuid jõukuse, innovatsiooni ja edasiliikumise võimalusi, sealhulgas potentsiaali soodustada inimõiguste, demokraatia ja õigusriigi kaitset ja edendamist paljudes valdkondades;
B.	arvestades, et tehisintellektisüsteemid peavad olema põhimõtteliselt kooskõlas inimõigustega; arvestades, et kui tehisintellektisüsteemid on olemuselt projekteeritud pahatahtlikuks, kui neid kuritarvitatakse repressiivsetel eesmärkidel või kui neid kasutatakse ilma piisavate kaitsemeetmeteta, võivad need võimaldada või hõlbustada inimõiguste rikkumisi ning kahjustada inimväärikust, inimõigusi, demokraatiat ja õigusriiki;
C.	arvestades, et tehisintellektisüsteemidest tulenevad põhiõiguste ja -vabadustega seotud riskid ja probleemid hõlmavad muu hulgas ohtu inimväärikusele, andmekaitsele, lapse õigustele, õigusele tööle, rändajate õigustele, keskkonnaõigustele, demokraatiale ja õigusriigile ning algoritmilise diskrimineerimise, massilise jälgimise ja teisitimõtlemise mahasurumise ohtu, soolise vägivalla, piiriülese represseerimise sagenemise ja inimõiguste rikkumise ohtu, kui tehisintellektisüsteeme võetakse konfliktides kasutusele automatiseeritud relvasüsteemides ja kahesuguse kasutusega seadmetes;
D.	arvestades, et tehisintellekt pakub ka märkimisväärseid võimalusi inimõiguste edendamiseks kogu maailmas, sealhulgas inimõiguste rikkumiste jälgimiseks, õiguskaitse ja teabe kättesaadavuse hõlbustamiseks tervishoius ja hariduses, desinformatsiooni ja vaenukõne avastamiseks, humanitaar- ja hädaabi andmise parandamiseks, valitsemise läbipaistvuse ja demokraatliku osalemise suurendamiseks, ÜRO kestliku arengu eesmärkide saavutamisele kaasaaitamiseks ja kliimamuutuste negatiivse mõju leevendamiseks;
E.	arvestades, et tehisintellekti tehnoloogiate kiire areng kujundab maailmakorda põhjalikult ümber; arvestades, et EL peab tagama, et tema tehisintellektialast välistegevust juhib sidus strateegiline visioon, mis põhineb liidu põhiväärtustel, milleks on demokraatia, õigusriik ja põhiõiguste austamine;
F.	arvestades, et EL edendab alternatiivset ja usaldusväärset tehisintellekti kujundamise, arendamise ja juhtimise mudelit, mis ühendab avatuse, läbipaistvuse ja põhiõiguste kaitse vastupanuvõime ja innovatsiooniga ning millega kaitstakse oma kodanikke ja pakutakse ettevõtjatele võrdseid tingimusi;
G.	arvestades, et ELi välistegevuse prioriteet peaks olema tehisintellekti partnerluste tugevdamine ELi mittekuuluvate riikidega, eelkõige kandidaatriikide, ELi naabruses asuvate riikide ja maailma lõunapoolsete riikidega;
Üldised kaalutlused
1.	rõhutab, et inimõigused, eriti inimväärikus, võrdsus ja mittediskrimineerimine, peavad jääma tehisintellekti keskmesse; rõhutab, et juriidilised inimõigustealased kohustused kehtivad igas olukorras ning tehisintellektisüsteemid peavad pakkuma aruandekohustuse ja vastutuse alusena läbipaistvust ja järelevalvet ning tagama, et õiguskaitsevahendid on tehisintellekti elutsükli igas etapis juurdepääsetavad ja hõlpsasti kättesaadavad;
2.	rõhutab, et riikidel on rahvusvahelise õiguse kohaselt kohustus hoiduda igasugusest põhjendamatust sekkumisest inimõigustesse ja seda käsitleda ning tagada inimõiguste tõhus teostamine ja kaitse; rõhutab, et see kohustus on eriti oluline tehisintellektisüsteemide juhtimise kontekstis;
Tehisintellektist tulenevad ohud inimõigustele
3.	rõhutab, et andmed on tehisintellekti tehnoloogiate oluline osa ja andmekaitse tagamine on digitaalsete inimõiguste kaitsmiseks hädavajalik;
4.	rõhutab ohtu, et tehisintellekt süvendab olemasolevat sotsiaalset ebavõrdsust, eelkõige juba niigi tõrjutud rühmade puhul, kuna süsteemid võivad põhineda algoritmidel ja/või andmetel, mis reprodutseerivad, põlistavad ja süvendavad diskrimineerivaid eelarvamusi;
5.	on sügavalt mures selle pärast, et tänu tehisintellektile on jälgimine muutunud keerukamaks, ulatuslikumaks ja laialdasemaks, mis võimaldab jälgida terveid rühmi ja ühiskondi ning kujutab endast tõsist ohtu demokraatiale ja inimõigustele;
6.	hoiatab, et isegi kui tehisintellektipõhist jälgimist kasutatakse algselt õiguspärastel eesmärkidel, nagu õiguskaitse ja julgeolek, saab sellele kergesti anda uue kasutusotstarbe, et suruda maha teisitimõtlemist ja võtta sihikule inimõiguste kaitsjad;
7.	mõistab teravalt hukka tehisintellekti kasutamise soolise vägivalla põlistamiseks ja sooliste õiguste kahjustamiseks, nagu on näha Groki kohtuasja puhul, mis on näidanud, kuidas tehisintellektipõhiseid vahendeid saab kasutada nõusolekuta seksualiseeritud sisu, sealhulgas süvavõltsingute ning muude pildi- ja videomanipulatsiooni vormide loomiseks ja levitamiseks;
8.	on sügavalt mures võimaliku kahju pärast, mida tehisintellekt võib põhjustada lastele ja noorukitele;
9.	tunnistab tehisintellektisüsteemide mõju ülemaailmse töö, tööturgude ja tootlikkuse ümberkujundamisele; rõhutab, et tehisintellektisüsteemide mõju on sügav ja pikaajaline; hoiatab, et tehisintellektisüsteemide kasutuselevõttu ei või kasutada selleks, et õigustada töötajate õiguste, väärikuse ja heaolu kahjustamist, töötajate asendamist, oskuste nappuse suurenemist või kvalifikatsiooni kadumist;
10.	märgib, et piiride ja rändeteede, sealhulgas ELi välispiiride jälgimisel tuginetakse üha enam tehisintellektipõhistele tehnoloogiatele;
11.	on sügavalt mures tehisintellektisüsteemide tõsise keskkonna- ja sotsiaalse mõju pärast;
12.	on sügavalt mures kasvava ohu pärast, et tehisintellekti kasutatakse piiriüleseks represseerimiseks;
13.	rõhutab ettevõtjate olulist rolli selle tagamisel, et tehisintellekti arendamisel ja kasutuselevõtul ning andmete kasutamisel austatakse inimõigusi;
14.	rõhutab, et riikidel on kohustus tõhusalt edendada ja kaitsta inimõigusi kolmandate isikute, sealhulgas ettevõtjate poolsete kuritarvituste eest;
15.	nõuab, et ELi institutsioonid ja liikmesriigid juhiksid jõupingutusi asjaomastel rahvusvahelistel foorumitel ja rahvusvaheliste partnerite seas, et töötada välja tehisintellektialased suunised ettevõtja vastutuse kohta inimõiguste eest;
16.	väljendab muret selle pärast, et üha rohkem on tõendeid tehisintellektisüsteemide kasutamise kohta sõjapidamises;
17.	rõhutab, et väga oluline on kohaldada tehisintellektipõhiste kahesuguse kasutusega kaupade ja tehnoloogiate suhtes kõrgeid inimõiguste standardeid;
Tehisintellektist tulenevad ohud demokraatiale ja õigusriigile
18.	märgib, et tehisintellektisüsteemid mõjutavad otseselt valimis- ja demokraatlikke protsesse;
19.	rõhutab, et tehisintellektisüsteemide kasutuselevõtt valimisprotsessides peab vastama kõrgeimatele läbipaistvuse, seletavuse, vastutuse ja sõltumatu hindamise standarditele;
20.	märgib murelikult, et tehisintellekti pahatahtlik kasutamine suurendab välisriigist lähtuvate infomanipulatsioonide ja sekkumiste suutlikkust, sealhulgas võib kahjustada institutsioonide ja protsesside terviklikkust, sõltumatust ja tõhusust ning mõjutada teabe kvaliteeti;
21.	rõhutab, et ajakirjandusvabadus on demokraatia põhielement; väljendab muret ohtude pärast meedia mitmekesisusele, pluralismile, kaasavusele, usaldusväärsusele ja vastutusele, mida põhjustab võimu koondumine tehisintellekti pakkujate kätte;
Tehisintellektiga seotud vastutus
22.	märgib, et vastutus tehisintellektiga seotud inimõiguste rikkumiste eest tekib ahela selles punktis, kus süsteemi kasutatakse rikkumise toimepanemiseks, välja arvatud juhul, kui süsteem kujundati algusest peale pahatahtlikul eesmärgil; rõhutab, et see lähenemisviis ei vabasta arendajaid vastutusest;
23.	nõuab, et tehisintellektisüsteemid oleksid kooskõlas inimõiguste rikkumiste ohvrite õigusega tõhusale õiguskaitsevahendile;
Soovitused ELi välistegevuse strateegia kohta tehisintellekti valdkonnas
24.	rõhutab, et EL peab olema juhtiv osaleja usaldusväärse tehisintellekti edendamisel kogu maailmas, kujundades ülemaailmset tehisintellekti maastikku ning edendades inimõigustel põhinevat lähenemisviisi tehisintellekti arendamisele ja kasutuselevõtule; nõuab, et selle eesmärgi saavutamiseks töötataks viivitamata välja terviklik ELi välistegevuse strateegia tehisintellekti valdkonnas;
25.	kutsub komisjoni üles töötama selle nimel, et kehtestada ülemaailmsed miinimumstandardid kaitseks tehisintellektiga seotud tõsiste ohtude eest;
26.	on seisukohal, et tehisintellekt pakub tõelist võimalust käsitleda koos ELi mittekuuluvate riikidega konkreetseid inimõigustega seotud probleeme, nagu laste õigused, naiste õigused ja sooline võrdõiguslikkus, töötajate õigused ja keskkonnaõigused;
27.	nõuab, et EL ja selle liikmesriigid toetaksid kaasava juhtimise mehhanismide loomist, et kujundada poliitikalahendusi, ja tehisintellekti juhtimise raamistikke rahvusvahelisel tasandil;
28.	rõhutab vajadust tugevdada ELi tehisintellektiametit ja Euroopa välisteenistust neile piisavate rahaliste ja inimressursside tagamisega;
29.	nõuab kõigi ELi käsutuses olevate vahendite täielikku kasutamist, et võidelda tehisintellekti mõjuga inimõigustele, sealhulgas tugevdades ELi inimõiguste eriesindaja rolli;
30.	rõhutab vajadust jätkata arutelu selle üle, millised on parimad viisid tehisintellekti teema lisamiseks kehtivatesse ELi õigusaktidesse, tagamaks, et ELi-sisesed tehisintellektialased poliitikameetmed ja normid tugevdavad inimõiguste austamist väljaspool ELi;
31.	nõuab, et komisjon ja Euroopa välisteenistus integreeriksid tehisintellekti mõõtme ELi demokraatia edendamisse ja valimiste vaatlemisse;
32.	rõhutab tungivat vajadust töötada välja tugev ja vastupidav ELi tehisintellekti ökosüsteem, mis vähendab strateegilist sõltuvust ja tugevdab ELi strateegilist autonoomiat;
33.	tuletab meelde ELi pühendumust reeglitel põhinevale rahvusvahelisele korrale; nõuab, et EL ja selle liikmesriigid kooskõlastaksid oma seisukohti mitmepoolsetel foorumitel ja looksid partnerlusi sarnaselt meelestatud partneritega, et edendada ja arendada ühist visiooni usaldusväärsest tehisintellektist;
34.	nõuab, et EL ja selle liikmesriigid toetaksid ja tugevdaksid ÜRO süsteemi tema püüdlustes edendada usaldusväärset tehisintellekti;
35.	nõuab, et EL ja selle liikmesriigid jätkaksid koostööd Euroopa Nõukoguga usaldusväärse tehisintellekti rahvusvaheliste standardite väljatöötamisel;
36.	rõhutab, et EL peab toetama avatud lähtekoodiga tehisintellektisüsteemide ja koostalitlusvõimeliste tehniliste standardite kättesaadavuse suurendamist, eriti koos kandidaatriikide, ELi naabruses asuvate riikide ja maailma lõunapoolsete riikidega;
37.	nõuab, et EL seaks tehisintellekti arendamiseks ja kasutuselevõtuks ELi mittekuuluvates riikides antava rahalise abi, sealhulgas tulevase instrumendi „Globaalne Euroopa“ ja strateegia „Global Gateway“ raames antava abi tingimuseks usaldusväärse ja õigusi austava tehisintellekti arendamise ja kasutamise; rõhutab, et EL peaks rahastama ainult selliseid tehisintellektimudeleid, mis järgivad inimõiguste standardeid;
38.	rõhutab ettevõtetes kasutatavate tehisintellektisüsteemide tähtsust, kuna need võivad aidata ettevõtetel järgida peamisi ELi õigusakte, nagu äriühingute kestlikkusalase hoolsuskohustuse direktiiv[footnoteRef:4]3 ja äriühingute kestlikkusaruandluse direktiiv[footnoteRef:5]4, ning sunniviisilise töö vastaseid õigusakte, tagamaks, et tehisintellekti tarneahelad on vastutustundlikud, kestlikud ning inimõigusi ja keskkonda austavad; [4: 3  Euroopa Parlamendi ja nõukogu 13. juuni 2024. aasta direktiiv (EL) 2024/1760, mis käsitleb äriühingute kestlikkusalast hoolsuskohustust ning millega muudetakse direktiivi (EL) 2019/1937 ja määrust (EL) 2023/2859 (ELT L, 2024/1760, 5.7.2024, ELI: http://data.europa.eu/eli/dir/2024/1760/oj).]  [5: 4  Euroopa Parlamendi ja nõukogu 14. detsembri 2022. aasta direktiiv (EL) 2022/2464, millega muudetakse määrust (EL) nr 537/2014, direktiivi 2004/109/EÜ, direktiivi 2006/43/EÜ ja direktiivi 2013/34/EL seoses äriühingute kestlikkusaruandlusega (ELT L 322, 16.12.2022, lk 15, ELI: http://data.europa.eu/eli/dir/2022/2464/oj).] 

39.	rõhutab, et usaldusväärne tehisintellekti ökosüsteem on konkurentsivõime peamine liikumapanev jõud; rõhutab, et investeerimine tehisintellektisüsteemidesse, mis austavad põhilisi inimõigusi, on oluline, et suurendada tarbijate ja rahvusvaheliste partnerite usaldust, edendada pikaajalist innovatsiooni ja luua ülemaailmsel turul kestlik konkurentsieelis;
40.	rõhutab, et äärmiselt oluline on toetada tehisintellektipädevust;
Soovitused relvade kohta
41.	toetab ÜRO jõupingutusi sõlmida õiguslikult siduv kokkulepe autonoomsete surmavate relvasüsteemide ülemaailmseks reguleerimiseks ja keelustamiseks; nõuab, et EL ja selle liikmesriigid toetaksid neid eesmärke;
42.	mõistab hukka võimalikud inimõiguste rikkumised, mis pannakse relvakonfliktides toime autonoomsete tehisintellektisüsteemide abil; nõuab, et EL suurendaks toetust Rahvusvahelisele Kohtule ja Rahvusvahelisele Kriminaalkohtule tehisintellekti abil toime pandud raskete inimõiguste rikkumiste uurimisel ja nende eest vastutusele võtmisel;
Soovitused tehisintellekti abil toimuva massijälgimise kohta
43.	nõuab, et keelustatakse tehisintellektil põhinevate massijälgimissüsteemide eksport EList riikidesse, kus on suur oht, et neid süsteeme kasutatakse inimõiguste rikkumiseks;
Soovitused kahesuguse kasutusega kaupade kohta
44.	nõuab tehisintellektimääruse põhimõtete integreerimist kahesuguse kasutusega kaupade määrusesse[footnoteRef:6]5, mis peaks tooma kaasa tehisintellektimäärusega keelatud tehisintellektisüsteemide ekspordi keelustamise ja kohustama liikmesriike tagama, et kõik ekspordiks mõeldud suure riskiga kahesuguse kasutusega tehisintellektisüsteemid järgivad ekspordi lubamise tingimusena tehisintellektimäärusest tulenevaid kohustusi; [6: 5  Euroopa Parlamendi ja nõukogu 20. mai 2021. aasta määrus (EL) 2021/821, millega kehtestatakse liidu kord kahesuguse kasutusega kaupade ekspordi, vahendamise, tehnilise abi, transiidi ja edasitoimetamise kontrollimiseks (ELT L 206, 11.6.2021, lk 1, ELI: http://data.europa.eu/eli/reg/2021/821/oj).] 

Soovitused kaubanduse kohta
45.	nõuab tehisintellektimääruse kohaldamisala laiendamist, et see hõlmaks tehisintellektisüsteemide eksporti väljapoole ELi tehisintellektimääruses loetletud kahe peamise riskikategooria puhul;
46.	nõuab, et ELi kaubanduslepingute tehisintellekti käsitlevad sätted edendaksid avatud lähtekoodiga ja usaldusväärset tehisintellekti; kutsub komisjoni üles lisama usaldusväärsete tehisintellektisüsteemide edendamise strateegia „Global Gateway“ algatustesse;
Soovitused tehisintellekti võimaluste kohta inimõiguste edendamiseks
47.	rõhutab tehisintellektisüsteemide potentsiaali edendada ja tugevdada inimõigusi ning käsitleda suuri probleeme ülemaailmsel tasandil; peab tervitatavaks ÜRO ja Euroopa Nõukogu püüdeid edendada seda tehisintellekti kasutamist rahvusvahelise juhtimise abil;
48.	kutsub komisjoni ja Euroopa välisteenistust üles toetama usaldusväärsete tehisintellektisüsteemide rakendamist inimõiguste rikkumiste jälgimisel ja õiguskaitse kättesaadavuse toetamisel, samuti hariduse, tervishoiu, kliimamuutuste ja energia valdkonnas ning üldiselt ÜRO kestliku arengu eesmärkide edendamisel;
°
°	°
49.	teeb presidendile ülesandeks edastada käesolev resolutsioon nõukogule, komisjonile ja liikmesriikidele.

